valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

DĖL VALSTYBINĖS TERITORIJŲ PLANAVIMO IR STATYBOS INSPEKCIJOS PRIE APLINKOS MINISTERIJOS VIRŠININKO 2023 M. BALANDŽIO 11 D. ĮSAKYMO

NR. 1V-40 „DĖL PRITARIMŲ PROJEKTINIAMS PASIŪLYMAMS, PRISIJUNGIMO SĄLYGŲ, SPECIALIŲJŲ REIKALAVIMŲ IR STATYBĄ LEIDŽIANČIŲ DOKUMENTŲ IŠDAVIMO TEISĖTUMO TIKRINIMO TVARKOS APRAŠO PATVIRTINIMO“ PAKEITIMO

2024 m. spalio 7 d. Nr. 1V-119

Vilnius

1. P a k e i č i u Valstybinės teritorijų planavimo ir statybos inspekcijos prie Aplinkos ministerijos viršininko 2023 m. balandžio 11 d. įsakymą Nr. 1V-40 „Dėl Pritarimų projektiniams pasiūlymams, prisijungimo sąlygų, specialiųjų reikalavimų ir statybą leidžiančių dokumentų išdavimo teisėtumo tikrinimo tvarkos aprašo patvirtinimo“ ir išdėstau jį nauja redakcija:

„valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

DĖL PRISIJUNGIMO SĄLYGŲ, SPECIALIŲJŲ REIKALAVIMŲ IR STATYBĄ LEIDŽIANČIŲ DOKUMENTŲ IŠDAVIMO TEISĖTUMO TIKRINIMO TVARKOS APRAŠO PATVIRTINIMO

Vadovaudamasi Lietuvos Respublikos teritorijų planavimo, statybos ir žemės naudojimo valstybinės priežiūros įstatymo 9, 10 straipsniais, Valstybinės teritorijų planavimo ir statybos inspekcijos prie Aplinkos ministerijos nuostatų, patvirtintų Lietuvos Respublikos aplinkos ministro 2003 m. liepos 9 d. įsakymu Nr. 349 „Dėl Valstybinės teritorijų planavimo ir statybos inspekcijos prie Aplinkos ministerijos nuostatų patvirtinimo“, 19.1 ir 19.15 papunkčiais,

t v i r t i n u Prisijungimo sąlygų, specialiųjų reikalavimų ir statybą leidžiančių dokumentų teisėtumo tikrinimo tvarkos aprašą (pridedama).“

2. N u s t a t a u, kad šis įsakymas įsigalioja 2024 m. lapkričio 1 d.

Viršininkas	Albertas Stanislovaitis

PATVIRTINTA

Valstybinės teritorijų planavimo ir statybos

inspekcijos prie Aplinkos ministerijos viršininko

2023 m. balandžio 11 d. įsakymu Nr. 1V-40

(Valstybinės teritorijų planavimo ir statybos

inspekcijos prie Aplinkos ministerijos viršininko

2024 m. spalio 7 d. įsakymo Nr. 1V-119 redakcija)

Prisijungimo sąlygų, specialiųjų reikalavimų ir STATYBĄ LEIDŽIANČIŲ DOKUMENTŲ IŠDAVIMO TEISĖTUMO TIKRINIMO tvarkos APRAŠAS

I skyrius

BENDROSIOS NUOSTATOS

1. Prisijungimo sąlygų, specialiųjų reikalavimų ir statybą leidžiančių dokumentų išdavimo teisėtumo tikrinimo tvarkos aprašas (toliau – Aprašas) nustato statybą leidžiančių dokumentų (toliau – SLD) išdavimo teisėtumo, prisijungimo sąlygų ir specialiųjų architektūros reikalavimų, specialiųjų paveldosaugos reikalavimų, specialiųjų saugomos teritorijos tvarkymo ir apsaugos reikalavimų (toliau visi šie reikalavimai kartu – specialieji reikalavimai) išdavimo terminų laikymosi, išduotų prisijungimo sąlygų ar specialiųjų reikalavimų teisėtumo ir atsisakymo juos išduoti teisėtumo tikrinimo tvarką ir veiksmus, nustačius pažeidimų.

2. Aprašas privalomas Valstybinės teritorijų planavimo ir statybos inspekcijos prie Aplinkos ministerijos (toliau – Inspekcija) valstybės tarnautojams, tikrinantiems šio Aprašo 1 punkte nurodytų dokumentų teisėtumą, procedūrų ir dokumentų atitiktį teisės aktų reikalavimams (toliau – darbuotojas (-ai)). Atliekant patikrinimus vertinami teisės aktai, kurie galiojo ir buvo taikomi atitinkamų sprendimų priėmimo ir procedūrų atlikimo metu.

3. SLD išdavimo teisėtumo, prisijungimo sąlygų ir specialiųjų reikalavimų išdavimo terminų laikymosi patikrinimų skaičius ir terminai nustatomi Inspekcijos patvirtintuose patikrinimų planuose. Taikant šį Aprašą taip pat atliekami ir neplaniniai patikrinimai.

II skyrius

SĄVOKOS

4. Apraše vartojamos pagrindinės sąvokos atitinka Lietuvos Respublikos viešojo administravimo įstatyme, Lietuvos Respublikos statybos įstatyme, Lietuvos Respublikos saugomų teritorijų įstatyme ir Lietuvos Respublikos teritorijų planavimo, statybos ir žemės naudojimo valstybinės priežiūros įstatyme (toliau – Priežiūros įstatymas) vartojamas sąvokas.

III SKYRIUS

PRISIJUNGIMO SĄLYGŲ IR SPECIALIŲJŲ REIKALAVIMŲ IŠDAVIMO TERMINŲ LAIKYMOSI, IŠDAVIMO TEISĖTUMO, ATSISAKYMO JUOS IŠDUOTI TEISĖTUMO TIKRINIMAS

5. Tikrinant prisijungimo sąlygų ir specialiųjų reikalavimų išdavimo terminų laikymąsi, išduotų prisijungimo sąlygų ar specialiųjų reikalavimų teisėtumą, atsisakymo juos išduoti teisėtumą, tikrinama procedūrų, sprendimų ir terminų atitiktis juos reglamentuojančių teisės aktų nuostatoms (pagal Priežiūros įstatymo 9 straipsnį).

6. Kaip laikomasi prisijungimo sąlygų ir specialiųjų reikalavimų išdavimo terminų, tikrinama:

6.1. atliekant darbo planuose nustatytus SLD išdavimo teisėtumo patikrinimus; išvada įrašoma SLD išdavimo teisėtumo, prisijungimo sąlygų ir specialiųjų reikalavimų išdavimo terminų laikymosi patikrinimo akte (toliau – Aktas) (Aprašo priedas);

6.2. esant neplaninio patikrinimo pagrindams, nurodytiems Priežiūros įstatyme ir Viešojo administravimo įstatyme; surašoma laisvos formos išvada.

7. Neplaniniai prisijungimo sąlygų ir specialiųjų reikalavimų išdavimo ir atsisakymo juos išduoti teisėtumo patikrinimai atliekami surašant laisvos formos išvadą.

8. Darbuotojas, atlikdamas neplaninį patikrinimą dėl nustatytais terminais neišduotų prisijungimo sąlygų ar specialiųjų reikalavimų, vadovaudamasis Priežiūros įstatymo 9 straipsnio nuostatomis:

8.1. nustatęs, kad prisijungimo sąlygos ir (ar) specialieji reikalavimai neišduoti, per 5 darbo dienas pateikia prisijungimo sąlygų ar specialiųjų reikalavimų nustatytu terminu neišdavusiam subjektui privalomąjį nurodymą (toliau – PN) per 5 darbo dienas nuo šio nurodymo gavimo dienos išduoti statytojui prisijungimo sąlygas ir (ar) specialiuosius reikalavimus ir apie PN įvykdymą informuoti Inspekciją arba pateikti motyvuotą atsisakymą;

8.2. pasibaigus Aprašo 8.1 papunktyje nurodyto PN terminui arba iki šio termino pabaigos gavęs subjekto raštą, kad šis nurodymas įvykdytas, su įvykdymą patvirtinančiais dokumentais, per 5 darbo dienas patikrina, ar PN įvykdytas; jeigu PN įvykdytas, tai fiksuoja Inspekcijos viršininko nustatyta tvarka ir per 3 darbo dienas raštu informuoja statytoją ar jo įgaliotą asmenį (jeigu skundą pateikė šis asmuo);

8.3. jeigu šio Aprašo 8.1 papunktyje nurodytas PN neįvykdytas, Inspekcijos viršininko nustatyta tvarka inicijuoja kreipimąsi į teismą ir per 3 darbo dienas nuo PN termino pabaigos informuoja apie skundo nagrinėjimo rezultatus statytoją ar jo įgaliotą asmenį (jeigu skundą pateikė šis asmuo).

9. Darbuotojas, nagrinėjantis skundą ir tikrinantis, ar prisijungimo sąlygos ir (ar) specialieji reikalavimai atitinka teisės aktų reikalavimus, vadovaudamasis Priežiūros įstatymo 9 straipsnio 3 dalies nuostatomis:

9.1. per 3 darbo dienas pateikia kompetentingiems subjektams PN per 20 darbo dienų pateikti išvadas, ar prisijungimo sąlygos ir (ar) specialieji reikalavimai išduoti laikantis teisės aktų reikalavimų;

9.2. per 10 darbo dienų nuo šio Aprašo 9.1 papunktyje nurodytų subjektų išvadų gavimo dienos arba nuo PN termino pabaigos, jei jis neįvykdytas, įvertina prisijungimo sąlygų ir (ar) specialiųjų reikalavimų atitiktį teisės aktų reikalavimams, jeigu yra galimybė tai padaryti negavus išvadų; nesant tokios galimybės, pateikia pakartotinį PN;

9.3. jeigu PN, nurodytas Aprašo 9.1 papunktyje, neįvykdytas, teisės aktų nustatyta tvarka inicijuoja administracinės atsakomybės taikymą;

9.4. nustatęs, kad prisijungimo sąlygos ir (ar) specialieji reikalavimai išduoti laikantis teisės aktų reikalavimų, tai fiksuoja Inspekcijos viršininko nustatyta tvarka ir apie patikrinimo rezultatus informuoja skundą pateikusį asmenį;

9.5. jeigu nustato, kad prisijungimo sąlygos ir (ar) specialieji reikalavimai išduoti pažeidžiant teisės aktų reikalavimus ir SLD nėra išduotas, per 3 darbo dienas pateikia prisijungimo sąlygas ir (ar) specialiuosius reikalavimus išdavusiems subjektams PN per 20 darbo dienų nuo jo įteikimo dienos juos panaikinti ir išduoti naujas prisijungimo sąlygas ar specialiuosius reikalavimus, jeigu to prašo skundą pateikęs asmuo ir jeigu prisijungimo sąlygos ar specialieji reikalavimai privalo būti išduoti pagal teisės aktų reikalavimus, ir apie PN įvykdymą informuoti Inspekciją. Apie patikrinimo rezultatus informuojamas skundą pateikęs asmuo, o jeigu pateikiamas PN išduoti specialiuosius reikalavimus, – ir atitinkamos savivaldybės administracija;

9.6. pasibaigus šio Aprašo 9.5 papunktyje nurodyto PN terminui, per 10 darbo dienų patikrina, ar šis PN įvykdytas:

9.6.1. jeigu PN įvykdytas, tai fiksuoja Inspekcijos viršininko nustatyta tvarka;

9.6.2. jeigu PN neįvykdytas, per 2 mėnesius nuo PN įvykdymo termino pabaigos kreipiasi į teismą dėl įpareigojimo vykdyti PN arba neteisėtai išduotų prisijungimo sąlygų ir (ar) specialiųjų reikalavimų panaikinimo.

10. Darbuotojas, nagrinėjantis skundą ir tikrinantis, ar prisijungimo sąlygas ir (ar) specialiuosius reikalavimus išduoti atsisakyta teisėtai, vadovaudamasis Priežiūros įstatymo 9 straipsnio 4 dalies nuostatomis:

10.1. per 3 darbo dienas pateikia PN subjektams, atsisakiusiems išduoti prisijungimo sąlygas ir (ar) specialiuosius reikalavimus, nurodydamas per 10 darbo dienų pateikti šio atsisakymo motyvus;

10.2. jeigu PN, nurodytas Aprašo 10.1 papunktyje, neįvykdomas, teisės aktų nustatyta tvarka inicijuoja administracinės atsakomybės taikymą; jeigu PN įvykdytas, tai fiksuoja Inspekcijos viršininko nustatyta tvarka;

10.3. per 10 darbo dienų nuo PN termino pabaigos arba nuo šio Aprašo 10.1 papunktyje nurodyto atsakymo gavimo dienos prireikus raštu kreipiasi į kompetentingus subjektus, pridėtame PN nurodydamas per 20 darbo dienų pateikti išvadas, ar prisijungimo sąlygas ir (ar) specialiuosius reikalavimus išduoti atsisakoma pagrįstai;

10.4. jeigu šio Aprašo 10.3 papunktyje nurodytas PN neįvykdomas, teisės aktų nustatyta tvarka inicijuoja administracinės atsakomybės taikymą ir teikia pakartotinį PN, jeigu nėra galimybės atlikti patikrinimą negavus išvadų; jeigu PN įvykdytas, tai fiksuoja Inspekcijos viršininko nustatyta tvarka;

10.5. per 10 darbo dienų nuo šio Aprašo 10.1 papunktyje nurodytų subjektų atsakymo gavimo dienos (jeigu atsakymas nebuvo pateiktas – nuo minėtame papunktyje nustatyto termino pabaigos dienos), o kai Aprašo 10.3 papunktyje nustatyta tvarka buvo pateiktas PN pateikti išvadas – per 20 darbo dienų nuo Aprašo 10.3 papunktyje nurodytų subjektų išvadų gavimo dienos (jeigu išvados nebuvo pateiktos ir yra galimybė atlikti patikrinimą jų negavus – nuo Aprašo 10.3 papunktyje nustatyto termino pabaigos dienos) įvertina atsisakymo pagrįstumą ir nustatęs, kad prisijungimo sąlygas ir (ar) specialiuosius reikalavimus atsisakyta išduoti:

10.5.1. pagrįstai – per 3 darbo dienas nuo šio Aprašo 10.5 papunktyje nustatyto termino pabaigos apie patikrinimo rezultatus informuoja skundą pateikusį asmenį;

10.5.2. nepagrįstai – per 5 darbo dienas pateikia prisijungimo sąlygų ar specialiųjų reikalavimų nustatytu terminu neišdavusiam subjektui PN per 20 darbo dienų nuo šio nurodymo gavimo dienos išduoti statytojui prisijungimo sąlygas ir (ar) specialiuosius reikalavimus ir apie PN įvykdymą informuoti Inspekciją; apie surašytą PN raštu informuoja atitinkamą savivaldybės administraciją (jeigu nustatyta, kad neteisėtai atsisakyta išduoti specialiuosius reikalavimus), skundą pateikusį asmenį;

10.6. pasibaigus šio Aprašo 10.5.2 papunktyje nurodyto PN terminui per 10 darbo dienų patikrina, ar PN įvykdytas:

10.6.1. jeigu įvykdytas, tai fiksuoja Inspekcijos viršininko nustatyta tvarka;

10.6.2. jeigu PN neįvykdytas, per 2 mėnesius nuo privalomojo nurodymo įvykdymo termino pabaigos dienos kreipiasi į teismą dėl įpareigojimo vykdyti PN arba dėl prisijungimo sąlygų ir (ar) specialiųjų reikalavimų panaikinimo.

11. Vykdant šiame Aprašo skyriuje numatytus patikrinimus ir nustačius pažeidimų išduodant prisijungimo sąlygas ir specialiuosius reikalavimus (įskaitant terminų nesilaikymą), atsisakant išduoti prisijungimo sąlygas ar specialiuosius reikalavimus, už kuriuos numatyta administracinė atsakomybė, vykdoma administracinių nusižengimų bylų teisena. Nustačius kitų pažeidimų, dėl jų šalinimo imamasi veiksmų Inspekcijoje arba informuojami kiti kompetentingi subjektai.

IV SKYRIUS

STATYBĄ LEIDŽIANČIŲ DOKUMENTŲ IŠDAVIMO TEISĖTUMO TIKRINIMAS

12. Pagal šį Aprašą tikrinamas Statybos įstatymo 27 straipsnio 1 dalyje nurodytų SLD išdavimo teisėtumas

13. SLD teisėtumas tikrinamas:

13.1. esant neplaninio patikrinimo pagrindams, nurodytiems Priežiūros įstatyme ir Viešojo administravimo įstatyme (nagrinėjant Inspekcijos išduoto SLD teisėtumą, SLD išdavimo teisėtumo patikrinimą atlieka Vidaus tyrimų skyrius arba, viršininko pavedimu ar rezoliucija, – kitas Inspekcijos padalinys);

13.2. pagal padalinių metinius darbo planus, atrenkant SLD, nuo kurių išdavimo nepraėjo daugiau kaip 6 mėnesiai. Planuojamų tikrinti SLD atranka vykdoma naudojantis Valstybinės teritorijų planavimo ir statybos inspekcijos prie Aplinkos ministerijos rizikos valdymo informacine sistema (toliau – RVIS) pagal šiuos atrankos kriterijus:

13.2.1. savivaldybės administracijos išduotų SLD patikrinimo metu nustatytų pažeidimų, susijusių su SLD išdavimu, istorija;

13.2.2. statybos rizikingumas pagal statinių kategoriją, statybos rūšį, statinių paskirtis;

13.2.3. teritorijos, kurioje vykdoma statyba, tipas;

13.2.4. statytojo pažeidimų istorija;

13.2.5. projektuotojo pažeidimų istorija;

13.2.6. projekto vadovo pažeidimų istorija;

13.2.7. ekspertizės rangovo pažeidimų istorija;

13.3. pagal RVIS apskaičiuotą ir pagal rizikingumą suformuotą SLD sąrašą (toliau – SLD sąrašas) į SLD patikrinimų planus pirmiausia atrenkami daugiausia balų surinkę didelio (raudonas rėžis) rizikingumo SLD, tada vidutinio rizikingumo (geltonas rėžis) ir mažo rizikingumo (žalias rėžis). Jeigu SLD sąraše yra SLD, kurių rizikingumo balas vienodas, tada jie į planuojamų tikrinti SLD sąrašą atrenkami pagal sistemoje išdėstytą eiliškumą, užtikrinant, kad SLD patikrinimų plane būtų ne mažiau kaip 70 proc. visų tikrintinų SLD, kurie SLD sąraše pažymėti kaip rizikingiausi. Jeigu SLD sąraše, suformuotame pagal vieno iš statybos valstybinės priežiūros departamentų (toliau – teritoriniai padaliniai) teritoriją, nėra didelio (raudonas rėžis) rizikingumo SLD ar nepakankamas jų skaičius darbo plano įvykdymui, tuomet į patikrinimo planą atrenkami didelio rizikingumo SLD iš kitam teritoriniam padaliniui suformuoto SLD sąrašo (perskirstomi tarp departamentų);

13.4. Statybos įstatymo 27 straipsnio 31 dalyje nurodytais atvejais.

14. Tikrinant SLD išdavimo teisėtumą tikrinama, ar SLD išduotas nepažeidžiant teisės aktų reikalavimų, susijusių su prie prašymo išduoti SLD privalomais pridėti dokumentais ir prašyme būtinais nurodyti duomenimis, statinio projekto sudėtimi ir jo įforminimu, projekto tikrinimo ir SLD išdavimo procedūromis. Patikrinimas atliekamas pagal Priežiūros įstatymo 10 straipsnyje nurodytus reikalavimus ir Akte (Aprašo priedas) nurodytą tikrinimo apimtį. Sprendžiant dėl saugomos teritorijos direkcijos ar Kultūros paveldo departamento prie Kultūros ministerijos dalyvavimo statybos procese, papildomai tikrinama Saugomų teritorijų valstybės kadastre ir Kultūros vertybių registre, ar statinys yra saugomoje teritorijoje bei nekilnojamųjų kultūros vertybių teritorijoje ar apsaugos zonoje.

15. SLD patikrinimų planų projektus rengia Inspekcijos Veiklos planavimo ir komunikacijos skyrius, vadovaudamasis Statybos ir ūkio subjektų veiklos patikrinimo tvarkos aprašo nuostatomis.

16. Darbuotojas, atliekantis SLD išdavimo teisėtumo patikrinimą:

16.1. vadovaudamasis Priežiūros įstatymo 10 straipsnio nuostatomis:

16.1.1. SLD išdavusiam viešojo administravimo subjektui pateikia Privalomąjį nurodymą, kurio rekvizitai patvirtinti Inspekcijos viršininko įsakymu (toliau – PN) per 10 darbo dienų pateikti visus su SLD išdavimu susijusius dokumentus, išskyrus tuos, kuriuos (jų kopijas) galima gauti pasinaudojus Lietuvos Respublikos statybos leidimų ir statybos valstybinės priežiūros informacine sistema „Infostatyba“ (toliau – IS „Infostatyba“), ar kuriuos galima gauti kituose valstybės registruose (kadastruose), žinybiniuose registruose, valstybės informacinėse sistemose ir kitose informacinėse sistemose, finansuojamose iš valstybės ar savivaldybės biudžeto ir (ar) valstybės pinigų fondų;

16.1.2. jeigu reikia, kreipiasi į Statybos įstatyme nurodytas statinio projektą tikrinančias institucijas ir kitus subjektus (jų padalinius), pateikdamas PN per 10 darbo dienų pateikti išvadas, ar statinio projekto sprendiniai atitinka teisės aktų reikalavimus;

16.2. kilus neaiškumų dėl projekto atitikties teritorijų planavimo dokumentams (toliau – TPD) sprendiniams, tarnybiniu pranešimu kreipiasi į Inspekcijos Teritorijų planavimo valstybinės priežiūros departamentą (išskyrus atvejus, kai šio departamento darbuotojams raštu jau pavesta pateikti informaciją). Teritorijų planavimo valstybinės priežiūros specialistas, kuriam paskirta užduotis parengti informaciją dėl TPD taikymo, tarnybiniu pranešimu informuoja darbuotoją, atliekantį SLD išdavimo teisėtumo patikrinimą, apie SLD tikrinimui aktualius galiojančių TPD sprendinius ir jų taikymą;

16.3. gali raštu kreiptis į SLD išdavusį viešojo administravimo subjektą, projektuotoją, statytoją ar kitą subjektą, pateikdamas PN per 10 darbo dienų pateikti reikalingus paaiškinimus ir informaciją dėl aktualių tikrinamų aspektų, išskyrus tuos, kuriuos (jų kopijas) galima gauti pasinaudojus IS „Infostatyba“ ar kuriuos galima gauti kituose valstybės registruose (kadastruose), žinybiniuose registruose, valstybės informacinėse sistemose ir kitose informacinėse sistemose, finansuojamose iš valstybės ar savivaldybės biudžeto ir (ar) valstybės pinigų fondų.

17. Jeigu šio Aprašo 16 punkte nurodyti PN nėra įvykdyti, darbuotojas inicijuoja administracinės atsakomybės už PN nevykdymą taikymą ir sprendžia, ar yra galimybė atlikti SLD išdavimo teisėtumo patikrinimą. Jei to atlikti neįmanoma, pateikiamas naujas PN.

18. Darbuotojas, gavęs ir įvertinęs šio Aprašo 16 punkte nurodytus dokumentus ir išvadas, SLD parengimo ir išdavimo procedūrų ir dokumentų sudėties atitiktį teisės aktų reikalavimams tikrina IS „Infostatyba“ užpildydamas Aktą. Jeigu pažeidimas nustatytas įvertinus Aprašo 16 punkte nurodytus gautus dokumentus, Akto punkte, kuriame fiksuojamas pažeidimas, skiltyje „Pažeidimų esmė“ nurodomi šio dokumento registracijos Inspekcijos dokumentų valdymo informacinėje sistemoje (toliau – DVIS) duomenys. Atliekant SLD patikrinimą nustatyti pažeidimai suskirstomi į:

18.1. pažeidimus, kuriuos nustačius taikomos Priežiūros įstatymo 10 straipsnio 7 dalies 1 ir 2 punktų nuostatos;

18.2. pažeidimus, kuriuos nustačius taikomos Priežiūros įstatymo 10 straipsnio 7 dalies 3 punkto nuostatos.

19. SLD patikrinimas atliekamas Priežiūros įstatyme nustatytais terminais, informuojant šiame įstatyme nurodytus asmenis. Statybos įstatymo 27 straipsnio 31 dalyje nurodytais atvejais Inspekcija SLD teisėtumo patikrinimą pradeda per 5 darbo dienas nuo SLD išdavimo dienos, t. y. sukuriamos užduotys dėl šių SLD patikrinimų atlikimo. Kai Akte nustatoma pažeidimų, pažymėtų „!!“ simboliu (konstatuota, kad SLD išduotas neteisėtai), patikrinimą atlikęs pareigūnas:

19.1. ne vėliau kaip per 5 darbo dienas nuo Akto užregistravimo dienos informuoja asmenis (statytoją ar jo teisių perėmėjus, kitus asmenis, priklausomai nuo pažeidimų pobūdžio), kad:

19.1.1. jie turi teisę per 3 mėnesių terminą, skaičiuojamą nuo Akto pasirašymo dienos, pašalinti nustatytus pažeidimus (išskyrus atvejus, kai pagal imperatyvias teisės normas pažeidimų pašalinimas nėra galimas) arba siūlyti Inspekcijai sudaryti teisės aktams neprieštaraujančią taikos sutartį (kurią tvirtina teismas) dėl pažeidimų šalinimo, jeigu jie negali būti pašalinti per nurodytą 3 mėnesių laikotarpį;

19.1.2. jie nedelsiant turi informuoti Inspekciją apie pažeidimų pašalinimą ar siūlymus sudaryti taikos sutartį (pateikdami taikos sutarties projektą);

19.1.3. jeigu pažeidimai per 3 mėnesių terminą nebus pašalinti arba nebus sudaryta ir įsigaliojusi taikos sutartis, Inspekcija per 1 mėnesį nuo 3 mėnesių termino pažeidimams pašalinti pasibaigimo dienos kreipsis į teismą dėl SLD galiojimo panaikinimo;

19.1.4. statybos darbai, kurie yra tęsiami nepašalinus pažeidimų, atliekami statytojo rizika;

19.2. ne vėliau kaip kitą darbo dieną raštu informuoja valstybės įmonę Registrų centrą dėl įrašo Nekilnojamojo turto registre padarymo, jam pateikdamas Aktą be priedų, jeigu ši informacija automatiniu būdu (naudojant informacines sistemas) nėra įregistruota Nekilnojamojo turto registre.

20. Užbaigus SLD patikrinimą ir surašius Aktą, nustačius SLD išdavimą reglamentuojančių teisės aktų pažeidimų, atliekami veiksmai dėl pažeidimų šalinimo ir atsakomybės taikymo:

20.1. jeigu SLD išduotas neteisėtai (nustatyta Akte „!!“ simboliu pažymėtų pažeidimų), atliekami Priežiūros įstatymo 10 straipsnio 7 dalies 3 punkte nustatyti veiksmai, kreipimasis į teismą Inspekcijos viršininko nustatyta tvarka inicijuojamas, jei nustatyti pažeidimai nėra pašalinti arba nesudaryta taikos sutartis arba kai pagal imperatyvias teisės normas tokio (-ių) pažeidimo (-ų) pašalinti negalima. Nustačius kreipimosi į teismą pagrindus (Akte „!!“ simboliu pažymėtų pažeidimų) papildomai atliekami šie veiksmai:

20.1.1. atliekamas statybos patikrinimas vietoje, surašomas statybos patikrinimo aktas, kuriame nurodomi atliktų statybos darbų mastas, galimos kliūtys patekti į teritoriją, jei Inspekcija pasinaudotų teise už skolininką griauti statinius (aptvėrimai, patekimas per trečiųjų asmenų valdomas teritorijas ir pan.), arba informacija, kad statybos darbai nepradėti, ši informacija pridedama inicijuojant kreipimąsi į teismą arba vėliau (jei patikrinimai atliekami po kreipimosi į teismą inicijavimo). Patikrinimas vietoje turi būti atliktas ne anksčiau kaip 10 darbo dienų iki kreipimosi į teismą;

20.1.2. inicijuojant kreipimąsi į teismą turi būti nurodyti (jeigu šių duomenų nėra Akte) įrodymai, patvirtinantys nustatytus pažeidimus, atlikti statybos darbai (jeigu pagal išduotą SLD statybos darbai pradėti) ir kitos SLD sukeltos pasekmės (statybos užbaigimo aktai, deklaracijos apie statybos užbaigimą, statinių registravimo, perleidimo, daiktinių teisių atsiradimo faktai ir pan.) arba pateikta tiksli informacija, kur juos galima rasti (dokumento data, numeris, informacinė sistema, kurioje jis užregistruotas ir pan.). Inicijuojant kreipimąsi į teismą nurodoma ir kita aktuali pagal teisės aktus privaloma informacija;

20.2. jeigu nustatyta techninio pobūdžio ar mažareikšmių procedūrinių pažeidimų, taip pat jeigu nustatyta kitų pažeidimų, kuriuos galima pašalinti nepažeidžiant teisės aktų reikalavimų ir trečiųjų asmenų teisėtų interesų (Akte pažymėtų „!“), SLD išdavusiam ar kitam viešojo administravimo subjektui ar statytojui pateikiamas PN per jame nurodytą, bet ne ilgesnį negu vieno mėnesio terminą pašalinti nustatytus pažeidimus ar trūkumus ir apie PN įvykdymą informuoti Inspekciją (Priežiūros įstatymo 10 straipsnio 7 dalies 1 punktas). Pasibaigus PN įvykdymo terminui per 10 darbo dienų PN surašęs darbuotojas patikrina, ar jis įvykdytas:

20.2.1. jeigu PN įvykdytas, tai fiksuoja Inspekcijos viršininko nustatyta tvarka;

20.2.2. jeigu PN neįvykdytas, teisės aktų nustatyta tvarka inicijuoja administracinės atsakomybės už PN nevykdymą taikymą;

20.3. jeigu nustatyta techninio pobūdžio ar mažareikšmių procedūrinių pažeidimų, taip pat jeigu nustatyta kitų pažeidimų, Akte pažymėtų „!“, kurie negali būti pašalinti Priežiūros įstatymo 10 straipsnio 7 dalies 1 punkte nurodytu būdu, PN nesurašo, bet teisės aktų nustatyta tvarka inicijuoja administracinės atsakomybės taikymą už nustatytus pažeidimus (jei ji numatyta);

20.4. jeigu nustatyta, kad išduodant SLD nebuvo sumokėta Statybos įstatymo 1 priede nustatyta įmoka (ar jos dalis) už savavališkos statybos įteisinimą, kai teisės aktų nustatyta tvarka ši įmoka privaloma, pateikia Statybos įstatymo 1 priedo 10 punkte nurodytiems asmenims PN per jame nurodytą, bet ne ilgesnį nei 4 mėnesių terminą, sumokėti įmoką (ar trūkstamą jos dalį) ir apie PN įvykdymą informuoti Inspekciją (Priežiūros įstatymo 10 straipsnio 7 dalies 2 punktas). Pasibaigus PN įvykdymo terminui PN surašęs darbuotojas per 10 darbo dienų patikrina, ar jis įvykdytas:

20.4.1. jeigu PN įvykdytas, tai fiksuoja Inspekcijos viršininko nustatyta tvarka;

20.4.2. jeigu PN neįvykdytas, teisės aktų nustatyta tvarka inicijuoja kreipimąsi į teismą dėl įpareigojimo vykdyti PN;

20.5. jeigu nustatyta, kad išduodant SLD įmoka už savavališkos statybos įteisinimą buvo sumokėta netinkamu įmokos kodu, parengia raštą Valstybinei mokesčių inspekcijai prie Lietuvos Respublikos finansų ministerijos dėl sumokėtos įmokos už savavališkos statybos įteisinimą įskaitymo tinkamu įmokos kodu.

21. Atlikus SLD teisėtumo patikrinimą ir nustačius pažeidimų:

21.1. už kuriuos taikoma administracinė atsakomybė, vykdoma administracinių nusižengimų bylų teisena;

21.2. informacija apie pažeidimus padariusius asmenis raštu teikiama:

21.2.1. viešajai įstaigai Statybos sektoriaus vystymo agentūrai dėl statinio projekto (dalies) ekspertizės rangovo įvykdytų pažeidimų;

21.2.2. viešajai įstaigai Statybos sektoriaus vystymo agentūrai dėl statinio projekto (dalies) vadovo, statinio projekto (dalies) ekspertizės vadovo įvykdytų pažeidimų;

21.2.3. Lietuvos Respublikos architektų rūmams (Architektų profesinio atestavimo komisijai) dėl architekto, einančio statinio projekto (dalies) vadovo pareigas, įvykdytų pažeidimų;

21.2.4. kitiems asmenims pagal jų kompetenciją.

V SKYRIUS

BAIGIAMOSIOS NUOSTATOS

22. Šio Aprašo 18 punkte nurodytas patikrinimo aktas (Aprašo priedas) registruojamas IS „Infostatyba“, kiti Apraše minimi aktai ir darbuotojų patikrinimo išvados – Inspekcijos DVIS. PN registruojami šio Aprašo ir Inspekcijos viršininko nustatyta tvarka. PN terminai gali būti pratęsiami, jei tai numato Priežiūros įstatymas.

23. Patikrinus šiame Apraše nurodytų DVIS registruojamų PN įvykdymą, PN įvykdymo / neįvykdymo faktas pažymimas turimame PN egzemplioriuje (kai PN nėra elektroninis dokumentas) arba informacija apie PN įvykdymą / neįvykdymą suvedama į DVIS (kai PN yra elektroninis dokumentas). Patikrinus IS „Infostatyba“ pildomo ir registruojamo šio Aprašo 20.2 papunktyje nurodyto PN įvykdymą, PN įvykdymo / neįvykdymo faktas Inspekcijos viršininko nustatyta tvarka fiksuojamas IS „Infostatyba“.

24. Darbuotojai, pažeidę šio Aprašo reikalavimus, atsako Lietuvos Respublikos įstatymų nustatyta tvarka.

25. Darbuotojai, taikantys šio Aprašo nuostatas, nustatę teisės aktų pažeidimų, kurių tyrimas nepriskiriamas Inspekcijos kompetencijai, perduoda informaciją subjektams, įgaliotiems tirti atitinkamus pažeidimus.

__________________